Salif Keïta er albino og ble utstøtt og foraktet, selv hans egen far nektet å snakke med ham på årevis, og moren måtte gjemme ham unna overtroiske mandinkaer som ønsket livet av ham; mandinkaene ser det som et tegn på en truende ulykke om de støter på en albino. I tillegg er han som etterkommer av Malirikets grunnlegger, Sundjata Keïta, av kongelig byrd, og i det maliske kastesystemet er det bare den sosialt lavtstående jeli-kasten som kan leve av musikken, så Keïtas beslutning om å bli musiker møtte stor motstand i familien.